Аԥсны ахада Аслан Бжьаниа иусԥҟа инақәыршәаны Мактина Џьынџьалԥҳа Аԥсны Ахәыҷы изинқәа рыхьчаразы азинмчра змоу ҳәа дҟаҵоуп.
Мактина Џьынџьалԥҳа арадиоефир аҿы илҳәеит аинститут аусуразы ашәҟәы ҭыжьын 2015 шықәса рзгьы, аха уи аусура иалазырго ҳәа ауаҩы дахагыламызт.
"Азинхьчара амҽхак ҭбаауп. Ахәыҷы имоуп азин аҵара аиура, игәабзиара ахьчара. Иҟоуп аҭаацәарақәа ахәыҷы ихәыҷра рыҭара злымшо. Иҟоуп аҵарахьы измышьҭуа. Иҟоуп ахәыҷқәа згәабзиара уашәшәыроу, аха ианаамҭоу аҭаацәа адҵаалаӡом. Ахәыҷы ихаҭа ихы дзахылаԥшӡом, аҭакԥхықәра дхәыҷнаҵы иҭаацәа ирыдуп. Иҟоуп аҭаацәара ахәыҷқәа иаҭаху ахылаԥшра ахьрымам. Ашьыжь инаркны хәлаанӡа адәы иқәуп, ашкол ахь ицаӡом, аҵара дара ироуӡом, ианаамҭоу акрырфаӡом, абас еиԥш ҭакԥхықәрада аҭаацәа ахәыҷқәа ианрызныҟәо, азинхьчаҩ иҟынӡа инаргоит. Анаҩс, иааиз аинформациа аус адырулоит, иҟалалоит аҭагылазаашьа ахәыҷқәа рҭаацәа ирымхны даҽа хылаԥшрак анрыҭатәу, ари даара ирыцҳароуп, аха ус еиԥш аус ахәыҷқәа раԥхьаҟа ианырзеиӷьхо аҭагылазаашьақәа ыҟоуп", - ҳәа лҳәеит Џьынџьалԥҳа.
Инеиҵыху аиҿцәажәара шәазыӡырҩыр шәылшоит аудиофаил аҿы.